Скъпи сънародници,

Всяка година на 19 февруари българският народ отбелязва загубата на най-великия си син – Васил Левски. Единствен той в нашата история остава в народната памет като Апостола на свободата. Неговото име е символ на непобедимия български дух, на себеотрицание и саможертва. Всеки българин, където и да се намира по света, носи Левски в сърцето си.

„Аз съм посветил себе си на Отечеството да му служа до смърт и да работя по народната воля“, пише Апостолът на свободата и следва делото си до край. Посвещава целия си живот на мечтата да види България свободна. Левски е идеологът на българската национална революция, чрез организираната от него комитетска мрежа българският народ взема съдбата си отново в собствени ръце след петвековното робство.

Представите на Левски за свободна България очертават един нов свят на справедливост и равенство пред закона, свобода на политическите идеи и религиозните вярвания. Неговите републикански идеи са най-високото постижение на българската обществено-политическа мисъл през периода на Възраждането.

Левски е български национален герой, но и политическа фигура от европейски мащаб. „Да бъдем равни с другите европейски народи, зависи от нашите собствени задружни сили“ – и днес гениалното му прозрение поразява със своята простота и дълбока същност.

С целия си живот и дейност, с непреходните си идеи, със своята смелост, себеотдаденост и безкористност, Левски ни кара да се чувстваме горди, че сме българи. Дано намерим в себе си сила, за да бъдем достойни последователи на неговото велико дело, на неговия пример и завети.

Поклон пред светлата му памет!

Да живее България!

Бих желал да се обърна специално към учителите и учениците от българските неделни училища, носещи името на Васил Левски. Пазете паметта за това свято име, бъдете верни на заветите на Апостола на свободата!

Валентин Порязов

Посланик на Република България в Република Гърция